runetrust/blame-folketinget-dk huggingface dataset:
Inger Støjberg (V), 2010-05-31:
Hvis jeg så tager min lommeregner frem og regner på det her, og det har jeg selvfølgelig også gjort, kommer der et tal frem på lidt under 1.000 ekstra kontanthjælpsmodtagere, og derfor er det ganske enkelt ikke korrekt, når hr. Frank Aaen siger, at der vil komme tusindvis ud på kontanthjælp.
Stine Brix (EL), 2018-05-25:
Det er meget omdiskuteret, hvad senfølgerne er, og jeg så også DR 2 i går, hvor Detektor prøvede at finde op og ned i de studier, der ligger, og de konkluderede jo, at det er meget vanskeligt at sige noget om, fordi langt det meste af den forskning, der foreligger, er foretaget i nogle helt andre samfund end det danske.
Benny Engelbrecht (S), 2021-04-14:
Hvis jeg sådan lige kigger ned over det antal af spørgsmål, der er stillet til mig i dag, og de mange projekter, som der har været rejst fra medlemmer af Venstres folketingsgruppe her i salen, så kan jeg i hvert fald godt allerede nu alene med udgangspunkt i det se, at Venstres folketingsgruppe kan bruge den her forhandlingsreserve mere end én gang, og derfor håber jeg selvfølgelig også, at man i Venstre tager en grundig diskussion i gruppen om, hvad det så er, man konkret vil prioritere.
Frank Jensen (S), 1998-06-19:
Der kan således være tale om eftersøgte personer, som begæres anholdt med henblik på udlevering, udlændinge, som er uønskede, f.eks. fordi de er udvist med indrejseforbud, og som derfor som udgangspunkt skal afvises ved grænsen, forsvundne personer eller personer, som skal tages i varetægt af hensyn til deres egen sikkerhed, vidner, tiltalte eller domfældte, hvis opholdssted man ønsker oplysninger om, mistænkte personer, som man ønsker nærmere oplysninger om, og genstande, der eftersøges med henblik på beslaglæggelse, fordi de skal tjene som bevismiddel i en straffesag.
Jann Sjursen (KRF), 2002-10-03:
Derfor er mit spørgsmål nu, hvor der er kommet en ny udmelding omkring skattelettelser fra statsministeren i åbningstalen i tirsdags, om vi stadig væk kan tro på - jeg håber det næsten ikke, vil jeg sige - at skattestoppet ikke blot varer denne valgperiode, men altså også næste valgperiode med.
Søren Krarup (DF), 2007-04-19:
Dette har Rockwool Fondens undersøgelser som bekendt dokumenteret, og det er jo ikke nyt, for Dansk Arbejdsgiverforening dokumenterede det samme i marts måned, hvor chefkonsulent Erik Simonsen konkluderede, at bedre tilbud, klarere krav og stærkere incitamenter er den rigtige vej frem.
Preben Rudiengaard (V), 2007-02-21:
Også på grund af, at vi har fået en kommunalreform og nye regioner, som rent teknisk kan ændre epidemikommissioner osv., er det derfor vigtigt, at vi ser lidt på, hvordan vi kan tage højde for de trusler, der kan være mod befolkningens sundhed, og derfor tager forslaget om ændring af epidemiloven, som ministeren har fremsat, bl.a. højde for, at vi skal have mulighed for at gribe ind over for substanser, som spredes via biologisk terror.
Lone Møller (S), 2002-10-23:
»Mener ministeren, at regeringen har levet op til løftet om gratis influenzavaccine til alle over 65 år, når det nu viser sig, at det kun er selvhjulpne, rørige pensionister, der får glæde af regeringens initiativ, og ikke svage beboere på landets plejehjem o.l.?«
Jørn Dohrmann (DF), 2012-04-20:
Når en taksationskommission – man kan sige en overmyndighed – har været inde at lave en vurdering, er ordføreren så ikke enig i, at man ligesom må tage det for gode varer, i stedet for at det igen skal i møllen og over til nogle jurister, som også bare skal tjene en masse penge, alt imens borgeren er kastebold?
Kristian Thulesen Dahl (DF), 2001-03-21:
Er statsministeren enig i de betragtninger? Og så beder jeg statsministeren, selvfølgelig i lyset af det, om at kommentere den anden del af spørgsmålet, som så handler om Dansk Flygtningehjælps asylafdelings Anna la Cours udtalelser til Berlingske Tidende i sidste uge.
Jesper Langballe (DF), 2005-11-30:
Og jeg vil sige, at selve det, at vi har den grundtvigske frihedsrettighed, der hedder sognebåndsløsning – det er jo præsten, man kan løse sognebånd til – understreger to ting: at forkyndelsen er det altafgørende i kirken, og det understreger sognetilhørsforholdet, for hvis ikke der var et fast forankret sognetilhørsforhold, ville det jo være meningsløst med en sognebåndsløsning.
Eva Flyvholm (EL), 2016-03-17:
Jeg vil gerne spørge ordføreren, om det er sådan, hvis ikke der bliver lempet på de her ting og vi ikke får inkluderet nogle flere af de her områder, f.eks. Kalundborg og nogle af de andre, der er blevet nævnt, at Dansk Folkeparti vil tage konsekvensen af det og stemme imod det her forslag, som ellers vil gøre det vanskeligere og dyrere for folk, der bor i landområderne, at få transport til deres uddannelsessted.
Rune Lund (EL), 2017-03-14:
Og på den måde er det desværre en meget absurd retspolitisk diskussion, vi fører her i Folketinget, for der er i hvert fald et område – der er også andre i Folketinget – hvor der virkelig foregår en politisk diskussion, som er fuldstændig løsrevet fra, hvad der er den etablerede viden på området, hvad der er forskningen på området, og hvad der ligesom er af erfaringer for, hvordan vi straffer bedst.
Pernille Skipper (EL), 2015-04-28:
Når det kommer til den debat, der også har været om personfølsomme oplysninger i forbindelse med det ændrede tilsyn, er vi i Enhedslisten glade for, at det nu fremgår mere præcist af bemærkningerne, at kun sundhedspersoner med direkte tilknytning til tilbuddet skal omfattes af lovændringen, sådan som Lægeforeningen har påpeget i høringssvaret.
Bruno Jerup (EL), 1997-11-05:
Sådan ville hr. Dahlgaard jo ikke sige det, hvis det var noget andet. Og samme holdning har vi altså i forhold til spørgsmålet om modersmålsundervisning, at der siger vi ikke: Ja, vi synes, det er godt, men det må man så i øvrigt selv afgøre.
Mette Frederiksen (S), 2020-04-21:
Jeg er jo i meget tæt dialog med dansk erhvervsliv om, hvordan vi kan udnyttet det, at vi faktisk er i gang med at åbne op, til at være en konkurrencefordel for dansk erhvervsliv, og kombineret med indsatsen på klimaområdet har vi forhåbentlig en mulighed for faktisk at gøre noget, der får os til at vinde på alle parametre, hvis vi er rigtig, rigtig dygtige i fællesskab.
Marianne Jelved (RV), 2013-11-06:
Jeg synes, det er helt rimeligt, at der tages lejeindtægter – det er jo ikke alle aktiviteter, der kræves lejeindtægter for; det er jo først, hvis man har et større arrangement – for den slitage, der følger med, at man bruger området, kræver jo en særlig vedligeholdelse efterfølgende.
Kristian Thulesen Dahl (DF), 2001-03-21:
Vi tager stilling til det her synspunkt, og jeg har gjort rede for, hvad Dansk Folkepartis holdning er, og den er ikke afhængig af, hvad de østrigske myndigheder ville sige, hvis vi spurgte de østrigske myndigheder her i aften om, hvad de mente om spørgsmålet.
Nikolaj Villumsen (EL), 2014-10-24:
For man kan jo sige, at der var et enigt parlament bag Janukovitj, da han ville indgå en aftale, og han blev så presset af Rusland, og der var et enigt parlament – mere eller mindre – bag Porosjenko, da han ville indgå en aftale med EU, og han blev så presset af Rusland.
Anders Kronborg (S), 2023-04-20:
Jeg er fuldstændig opmærksom på, at ordføreren står på Folketingets talerstol, men man får næsten opfattelsen af, at det i stedet for er ølkassen, ordføreren er kravlet op på, for der er jo virkelig noget af et sprogbillede her – virkelig et sprogbillede: »Sende arbejdspladser ud af landet«.
Per Clausen (EL), 2008-04-08:
For det skal jo, som hr. Svend Auken tidligere i dag har sagt, helst gå gnidningsløst, og pointen er altså så, at det, når det kommer til stykket, åbenbart ligesom ligger i det her systems indre logik, at det er tilrådeligt at holde tingene tilbage og lade være med at få for meget politisk debat.
Peter Christensen (V), 2014-12-17:
At Socialdemokratiet nu mener, at det kun gælder erhvervsskatter, efter at vi i over 3 år har diskuteret, at der er behov for at gøre noget for, at det i højere grad kan betale sig at gå fra passiv forsørgelse til aktiv beskæftigelse, undrer mig noget, for det handler netop om, at man både med et moderne kontanthjælpsloft, men også det, at man sænker skatten på de laveste arbejdsindkomster, med de to instrumenter sørger for, at det i højere grad kan betale sig at gå i privat beskæftigelse.
Kaare Dybvad Bek (S), 2024-04-18:
Når det er sagt, ændrer det ikke på, at der findes dårlige ting ved de internationale konventioner og fortolkningen af dem, og vi er, som det også fremgår af regeringsgrundlaget, klar til at udfordre og afsøge de relativt snævre rammer, som konventionerne sætter op for bl.a. at frakende kriminelle udlændinge deres statsborgerskab.
Thomas Adelskov (S), 2009-02-18:
Der er jo altså en mulighed for her at åbne op for nødvendig renovering af nogle skoler, daginstitutioner, plejehjem, børnehaver osv., som vi kunne sætte i gang her og nu, skabe noget mere beskæftigelse, få virksomhederne i gang, få de ledige i job igen og bygge og renovere og skabe bedre velfærd for os alle sammen, og det afviser regeringen.
Anne Grete Holmsgaard (SF), 2003-03-28:
Det kan godt være, det er et beløb på 100 kr. eller 200 kr. eller 300 kr., men man må da i et retssamfund have retten til og også motivationen til, ved at det ikke er for dyrt, at gå videre med sin sag, når man synes, man virkelig er blevet dårligt behandlet.
Tove Videbæk (KD), 2004-05-28:
Vedrørende den fortsatte forebyggelse af selvmord generelt sagde sundhedsministeren i et svar til mig den 17. marts, at indsatsen for forebyggelse af selvmordsforsøg og selvmord vil blive videreført efter udløbet af bevillingsperioden for satspuljemidlerne.
Frank Aaen (EL), 1998-01-20:
130 mio. kr. i skattelettelser på et tidspunkt, hvor der ikke er råd til at give alle ældre en ordentlig hjemmehjælp, og hvor der stadig er børn, der mangler en daginstitutionsplads - og vel at mærke 130 mio. kr. i skattelettelse til en gruppe, som allerede har nydt godt af skattelettelsen som følge af, at man fjernede formuebeskatningen, og allerede har nydt godt af den skattelettelse, der ligger i det skrå skatteloft.
Troels Lund Poulsen (V), 2020-09-08:
Vi synes jo tværtimod, at det, der er behov for, er at give større frihed til brugerbestyrelser og sikre en større grad af kvalitet, plus at kombinere det med det, som jeg jo også tror at Dansk Folkeparti på mange måder er enig i, altså at styrke det frie valg, som jeg også sagde noget om i min tale, altså give folk et reelt frit valg.
Kristen Touborg (SF), 2001-10-23:
Det ville være et godt nordisk initiativ, at de tre nordiske lande samarbejder for en fødevaregaranti, det vil sige, at man overholder den maksimumgrænse, der fastsættes i EU, men har mulighed for selv at gå videre og altså have skrappere grænser i de enkelte lande, eventuelt fælles for de tre nordiske lande.
Christoffer Aagaard Melson (V), 2024-05-22:
Jeg har så et opfølgende spørgsmål i forlængelse af nogle af de spørgsmål, ordføreren selv stillede os andre: Gør det så ikke indtryk på ordføreren, når Dansk Industri, Dansk Erhverv, KL, altså nogle af dem, der skal i gang med AI og har en interesse i, at vi får nedbragt den regulatoriske usikkerhed, for at bruge et fint ord, så hurtigt som muligt, så man tør komme i gang derude, alle sammen anbefaler, at vi lader Digitaliseringsstyrelsen stå for det den her gang, fordi de har nogle andre kompetencer i forhold til rådgivning og vejledning?
Uffe Elbæk (UFG), 2021-03-02:
Det at træffe en beslutning om, at vi vedtager, at der skal være en ny videregående uddannelsesinstitution i Danmark – altså ikke, at vi laver et forsøg, eller at vi laver et eksperiment, nej, vi vedtager, at der skal laves en helt ny videregående uddannelsesinstitution – er jo fantastisk spændende.
Keld Albrechtsen (EL), 2000-01-19:
Så vil jeg godt spørge ministeren, om undertrykkelsen af den madsminkerapport, som omtales i B.T. i dag, og som den danske regering, hvis det er korrekt fremstillet i B.T., i lang tid har tryglet og bedt Kommissionen om at få og først fik på et meget sent tidspunkt og først efter, at man havde behandlet den danske ansøgning om at bruge miljøgarantien, er et udtryk for, at en større åbenhed har vundet indpas. Det tror jeg næsten ikke ministeren selv kan tro på.
Arne Melchior (CD), 2000-03-16:
Kære venner, denne debat fylder så meget i det danske samfund i de senere år, og den betyder så meget i det danske samfund, at det ikke er for meget forlangt at sige: Vi må have et samlingsværk, et klassisk samlingsværk, som man så kan opdatere ud fra de følgende år eller hvert andet år.
Brian Mikkelsen (KF), 1997-10-30:
Da den konservative ordfører, fru Gitte Seeberg, ikke har mulighed for at være til stede i Folketinget i dag, skal jeg på vegne af Det Konservative Folkeparti fremlægge vores synspunkter på de to lovforslag. For så vidt angår forslaget om oprettelse af en domstolsstyrelse, er vi fra konservativ side meget skeptiske.
Ane Halsboe-Larsen (S), 2011-11-16:
Jeg håber og tror sådan set også, at når hr. Brian Mikkelsen og erhvervs- og vækstministeren i dag siger, at de er blevet klogere, så er både ordføreren og jeg selv enige om, at det nok er en god idé, fordi de hver især har været tæt på regimer, som gjorde grusomme ting.
Per Stig Møller (KF), 2007-10-11:
Man skal tænke på, hvor meget ekstra indflydelse, vi får, for det er argumenternes vægt, der tæller, og når der nu kommer et kvalificeret flertal på ikke mindre end 17 områder, hvor vi har ønsket det, så betyder det jo, at vi med vores argumenter kan få flyttet meget mere, end vi ville kunne uden for, for der var såmænd ikke nogen, der ville høre efter.
Tom Behnke (FRI), 2000-02-29:
Nogle af dem, naturligvis ikke dem alle, men nogle vil have gjort det. Vi ved også, at nogle af dem, der er optaget på forslaget, har begået endda meget, meget grov kriminalitet, så grov kriminalitet, at vi i Frihed 2000 har den opfattelse, at de pågældende mennesker slet ikke burde være i Danmark.
Poul Nødgaard (DF), 1998-01-23:
Det er formentlig en af de aftaler, der er indgået i nattens mulm og mørke ovre på finansministerens kontor, hvor Enhedslisten har skullet yde en modydelse for at få det her beløb forhøjet fra 25.000 kr. til 50.000 kr. - en aftale omfattende de offentlige arbejdsgivere.
Ellen Trane Nørby (V), 2009-05-04:
Når SF's ordfører, fru Anne Baastrup, så siger, at den her model jo er konkret, og at der nu skal være en samtale, så er forslaget jo ikke mere konkret, end at det, der er konkret, er, at der i bemærkningerne til forslaget tages udgangspunkt i en enlig uden børn, en enlig med barn, et par uden børn og et par med to børn.
Tommy Dinesen (SF), 1998-02-19:
Jeg ved godt, at der er mange, der har den holdning til katamaraner, at det er nogle skibe, der bare udspyr sort røg, men det er nok fordi i hvert fald Cat-Link har været meget i vælten, hvorimod man kan se, at Mols-Linien, der kom nogle år senere, med sine gasturbiner er fulgt med den teknologiske udvikling.
Pernille Frahm (SF), 2009-05-07:
Jeg deler langt hen ad vejen hans forargelse, men jeg vil bare sige, at vi står stærkere i de her forargelser, hvis vi selv er opmærksomme på den kritik, der falder på os, og ikke bare fejer den af med, at det er dårligt arbejde eller det er uacceptabelt, at de blander sig, eller at man f.eks. ikke gider tale med menneskerettighedskommissæren for Europarådet.
Ole Birk Olesen (LA), 2023-04-13:
I de indsøer ville man formentlig ikke kunne måle nogen som helst forskel på PFAS-indholdet som følge af et nationalt forbud mod PFAS, fordi den PFAS, der er der, kommer ude fra verdenshavene, og ude fra verdenshavene kommer det fra andre lande og ikke i noget nævneværdigt omfang fra Danmark, altså sammenlignet med hvor meget der kommer fra andre lande.
Pernille Skipper (EL), 2016-10-06:
Det, der undrer mig, er – og der er allerede blevet talt om det i dag, selv om vi kun har været i gang i kort tid – at man fra Socialdemokraternes side kan være så optaget af at tale om tryghed for boligejerne og tryghed i forhold til boligøkonomien, at man er villig til at love dem mange milliarder kroner meget langt ude i fremtiden.
Kristian Thulesen Dahl (DF), 1998-04-23:
Der skal ikke være tvivl om, at vi mener, at det er Den Europæiske Menneskerettighedsdomstol i Strasbourg, som har det afgørende ord, og derfor kan man sige, at hvad angår det hul, der kan opstå imellem Strasbourg og Luxembourg i den her sammenhæng, skal der ikke være tvivl om, at der er vi på Strasbourgs side.
Henriette Kjær (KF), 2003-11-12:
Det er vigtigt, at jeg er til stede, og derfor deltager jeg selvfølgelig i det. Når de kommende rådsmøder i nordisk sammenhæng kommer, vil jeg også gennemgå dagsordenen og gøre, hvad jeg overhovedet kan for at deltage, men det er klart, at det er og bliver en prioritering.
Peter Skaarup (DF), 2003-01-23:
Når det er sagt, vil jeg da godt sige, at i en idealverden ville det da være rart, hvis vi kunne undgå, at der overhovedet blev produceret våben, at der blev ført krig, men sådan er vores verden ikke skruet sammen. Der er diktatorer, og der er folk, der undertrykker andre mennesker i en sådan grad, at vi er nødt til at gribe ind på forskellig vis, og nogle nationer er nødt til at gribe ind.
Lars Barfoed (KF), 2008-03-28:
Jeg vil gerne spørge hr. John Dyrby Paulsen, om vi ikke kan være enige om, at det vil være en fordel for aktiemarkedet, hvis det bliver sådan, at der er ensartede fradragsregler for tab, uanset hvilke aktier der handles, og at det i virkeligheden er det, vi opnår ved det her lovforslag.
Pernille Frahm (SF), 1998-11-03:
Det andet er med hensyn til det her med at spare på den individuelle støtte til fordel for de fælles goder: Har fru Dorit Myltoft gjort sig nogen overvejelser om, hvad det vil koste i plejehjemsbyggeri, hvis vi skal til at skære på boligydelsen, så folk ikke har råd til at bo dér?
Ellen Trane Nørby (V), 2017-02-03:
Og selv om en fejldiagnose kan være en fejldiagnose, så kan en sådan også have ledt til en forkert behandling, og derfor er det også vigtigt, at man ikke har en ufuldstændig dokumentation, hvis patienten efterfølgende ønsker at klage over forløbet og klage over de diagnoser såvel som beslutninger, der er blevet truffet.
Leif Lahn Jensen (S), 2017-04-05:
Henset til at det er kendt, at regeringen ikke har flertal for beslutningen om at forhøje pensionsalderen, vil ministeren da redegøre for, om man har skaffet et flertal for dette, og hvis ikke, hvornår man har tænkt sig at droppe tankerne om en forhøjelse af pensionsalderen?
Keld Albrechtsen (EL), 2000-03-14:
Derfor er det ikke en sag, som der skal tages let på, og derfor er jeg glad for, at det i dag er lykkedes at få en debat, der ikke har handlet om telefaxer, men som også begynder at handle om det egentlige politiske problem, nemlig at vi står over for nogle højrepopulistiske kræfter, som truer overholdelsen af og respekten for de grundlæggende rettigheder i samfundet.
Jens Peter Vernersen (S), 2008-11-26:
Om det er flere senge, der skal til, skal jeg ikke kunne sige, men der er jo ikke nogen som helst tvivl om, at med den prioritering, der sker i sundhedsvæsenet, også med hensyn til det udvidede frie valg, så er det netop de medicinske patienter, der betaler prisen, fordi andre har et udvidet frit valg.
Lotte Rod (RV), 2021-10-14:
Der er to ting i det: Det ene er, at vi jo godt kunne tænke os, hvis vi skal give den her frihed fremover, at vi hegner ind, at pengene bliver i skolen, sådan at det reelt bliver en frihed til skolerne, så de selv kan vælge, om de vil bruge pengene på at lave en lang skoledag, eller om de hellere vil dele klasser op i små hold eller sætte en ekstra lærer eller en ekstra pædagog på.
Peter Skaarup (DF), 2000-01-13:
Jamen jeg synes da, at mange af de spørgsmål, der efterhånden kommer fra Folketingets medlemmer, er spændende at diskutere, men det er altså nogle svære spørgsmål at svare på, når man ikke kan indse, at det er et problem, at der kommer mange udenlandske statsborgere hvert eneste år, altså mellem 10.000 og 20.000 udenlandske statsborgere hvert eneste år.
Henriette Kjær (KF), 2002-04-10:
Jo, men i og med at jeg venter på en undersøgelse fra Videnscenteret, synes jeg, det er lidt underligt, at man - når man har sagt, man gerne vil lave en undersøgelse - henviser til, at på baggrund af, at man har lavet en pjece, mener man ikke, der findes mere viden.
Bjarne Laustsen (S), 2007-01-26:
De økonomiske rammer er lagt sammen med Dansk Folkeparti, det er ikke noget, vi vil involvere hele Folketinget i, det er vigtigere for os at lave en økonomisk stram ramme sammen med Dansk Folkeparti end at løse problemerne i det danske sundhedsvæsen ved at sørge for, at der er personale nok.
Signe Munk (SF), 2024-12-12:
ligger mellem de 85 og 90 pct. Og så det jo også en diskussion, der kommer til at handle om, om det skal være et reduktionsmål eller et budgetmål, og om det skal være pejlemærket for forbrugsbaserede udledninger ved siden af, så det bliver jo også en bredere diskussion, end det var, da vi satte 70-procentsmålet i 2030.
Niels Helveg Petersen (RV), 2010-06-03:
Vi ser gerne, at vægten forskydes, således at vi lægger mere vægt på miljø- og energiafgifter og mindre vægt på indkomstbeskatning, og det er det, der fremgår af Det Radikale Venstres skatteforslag, som i øvrigt helt og fuldt er finansieret.
Frank Jensen (S), 2003-06-03:
Hr. Jens Kirk udtalte i fredags til Jyllands-Posten: »Egentlig stritter støtte mod min liberale grundholdning, men situationen lige nu er ekstrem slem for svineavlerne.« Mon der er en sammenhæng mellem denne handlekraft fra Venstres ordfører, og at vi her har at gøre med en af Venstres kernevælgergrupper, nemlig de danske svineavlere?
Flemming Møller Mortensen (S), 2010-02-04:
Når vi f.eks. hører, at pandaen eller den sibiriske tiger er truet af udryddelse, reagerer mange med stærke følelser og får lyst til at gøre noget, at kæmpe mod det urimelige i, at menneskers adfærd og udnyttelsen af naturen gør verden fattigere for altid.
Christian Poll (ALT), 2019-04-04:
Det, ordføreren fremhæver, er, at vi f.eks. med klimaatlasset og andre virkemidler skal se på de direkte effekter af klimakrisen, men det, som vi siger i vores forslag, er: Lad os nu gå videre og prøve at regne på, hvad det kan betyde for vores sundhedsomkostninger, for migrationen til Danmark, for infrastruktur, der bliver ødelagt, for fødevareforsyningen osv. Er det ikke også relevante ting at få med?
Trine Pertou Mach (EL), 2023-04-27:
Kontrolmedarbejdere henter et provenu hjem, som er mange gange større end den udgift, der er til deres løn, og derfor kunne det give rigtig god mening at ansætte flere i skattekontrollen, både for at sikre finansiering til velfærd, klimakrise osv., men jo netop også for at sikre, at vi lever op til forpligtelsen over for borgerne i forhold til deres retsfølelse og for at sikre tilliden til skattevæsenet og velfærdssamfundet i al almindelighed.
Kristian Jensen (V), 1999-03-19:
Og der er det netop, at Transportrådet i januar sidste år kom med en rapport, der sagde, at netop fjernbusser er til gavn for studerende, forældre og for lavindkomstgrupper. Skal det dermed forstås sådan, at fru Margrete Auken støtter fjernbustrafikken og støtter nogle flere ruter også på tværs af Storebælt?
Peter Skaarup (DF), 2001-10-24:
Statsministeren siger, at det var i orden, og at det var fremprovokeret af hr. Helge Adam Møller under Folketingets åbningsdebat, at man skulle fortælle fra regeringens side, hvad der egentlig var fup og fakta i forbindelse med den her irakiske hærchefs ophold i Danmark, og at derudover vil regeringen i øvrigt ikke komme ind på andre enkeltpersoner overhovedet.
Eigil Andersen (SF), 2011-02-24:
F.eks. kan man tilbydes uddannelse eller omskoling til et andet fag, hvis man har været ude for en trafikulykke, der gør, at man ikke kan fortsætte inden for sit eget jobområde. Selve ordet revalidering betyder at genskabe værdi, og det har så sigte på at hjælpe folk tilbage på arbejdsmarkedet.
Lene Espersen (KF), 2002-03-14:
Vi ved jo, at mange af voldstilfældene skyldes, at unge mennesker mellem 15 0g 20 år drikker sig særdeles berusede, og nogle af de initiativer, som den nuværende regering tager, er jo bl.a., at vi meget gerne ser, at bøden kommer op for de restaurationsejere, der ikke sørger for at overholde reglerne og sikre, at der er respekt for alkoholbevillingerne.